ועדת הכלכלה, כנסת 20, פרוטוקול מספר 609, 2017-11-14 13:00

איתן כבל: שלום לכולם, אני מתכבד לפתוח את ישיבת ועדת הכלכלה בנושא תקנות התעבורה (תיקון מס'...) התשע"ז-2017, תיקונים לחלק ב' לתקנות בדבר כללי התנהגות בדרך.

איתן כבל: מי מציג את התקנות?

<חוה ראובני: אני, אדוני.

איתן כבל: בבקשה.

<חוה ראובני: לתקנות האלה למעשה אין איזשהו עניין מסדר מאוד משותף ביניהן, למעט העובדה שכולן עוסקות בהתנהגות בדרך, הצרכים השוטפים שמטופלים במשרד, בקשות שמגיעות אלינו נבחנות, נאסף מקבץ ונמסר לוועדה.

<חוה ראובני: לפתיח הזה אוסיף עוד משפט – שהתקנות האלה כולן יצאו מפורום לא סטטוטורי של המשרד, של הממשלה למעשה, ועדת תיאום, שבה כל גורמי הממשלה הרלוונטיים להסדרה יושבים ודנים ביחד, אגפי משרד התחבורה, המשטרה, חברת "נתיבי ישראל" וכו', מנסים להסתכל בראיה מערכתית כוללת וההצעות מנסות להיות עד כמה שאפשר פרי קונצנזוס שעונה על הצרכים, ההערות וההבנות של כולם.

<חוה ראובני: זה כפתיח כללי.

יעקב אשר: חבר הכנסת חאג', אתה רוצה להגיד משהו בגדול?

עבד אל חכים חאג' יחיא: רק כשנתחיל את ההקראה כי יש לי הערה לגבי התקנה שמדברת פה על שולי הדרך.

עבד אל חכים חאג' יחיא: יש לנו בעיה כי בתקנות כל פעם זה "עד" ואנחנו מוצאים שולי דרך שזה למשל מטר או חצי מטר, מקומות שיש שם הרבה תאונות דרכים.

עבד אל חכים חאג' יחיא: אז אם אנחנו מתקנים בנושא שולי הדרך אני חושב שיש מקום לתקן פעם אחת - - -

יעקב אשר: את ההגדרה של שולי הדרך עצמה?

עבד אל חכים חאג' יחיא: כן.

עבד אל חכים חאג' יחיא: כי מעבירים פה עכשיו משלושה מטרים לארבעה.

עבד אל חכים חאג' יחיא: אתייחס לכך כשנתחיל להקריא.

<חוה ראובני: זאת בדיוק הסיבה שהסברתי שההמלצות לתיקוני התקנות האלה, שמונחות לפני השר, הן פועל יוצא של עבודה מערכתית של כלל הגורמים.

<חוה ראובני: בין השאר, אם אתם רואים כאן את עניין התשתיות, אז כן אנחנו מדברים על עד שלושה מטרים או עד קצה התעלה - - -

יעקב אשר: רק גורמי תשתיות, או גם גורמי אכיפה, משטרה וכו'?

<חוה ראובני: המשטרה שם, חברת "נתיבי ישראל" שם, אנשי התכנון התעבורתי של המשרד.

יעקב אשר: הבנתי, כל מי שעוסק בעניין.

<חוה ראובני: הגדרת המטרה של הוועדה הזאת היא להסתכל על הדברים בראיה מערכתית כוללת ולהביא בחשבון את כלל השיקולים.

יעקב אשר: והוועדה היא רק על הנושאים הללו, רק על התקנות?

<חוה ראובני: לא, זה פורום שיושב אד-הוק, פורום קבוע שיושב פר תקופה, אוסף נושאים לסדר-היום.

יעקב אשר: מה עוד יש במטרות שלו?

יעקב אשר: זו עכשיו רק התעניינות.

<חוה ראובני: המטרה של הפורום הזה – יושבת לצדי יושבת-הראש שלו – היא לענות על צרכים שיש כל הזמן.

<חוה ראובני: אנחנו מקבלים בקשות לעדכן את תקנות התעבורה, לפעמים זה בא מגורמי הממשלה, מהמשטרה, ממה שהיא פוגשת, הרשויות הפנים-משרדיות, רשויות הרישוי, רשות התמרור, מוצאות שיש דברים שמצריכים שינוי, לפעמים זה מאזרחים מודאגים.

יעקב אשר: הרשות הלאומית לבטיחות בדרכים?

<חוה ראובני: הרשות הלאומית לבטיחות בדרכים גם נמצאת בפורום הזה, אזרחים מודאגים, רשויות מקומיות, חברת "נתיבי ישראל", מציפים קשיים, אנחנו מעלים, אחת לכמה חודשים יושבים על סדרת נושאים.

יעקב אשר: קודם כל, אני שמח שיש דבר כזה כי זה נס בפני עצמו.

יעקב אשר: שולחן עגול כזה הוא דבר חשוב והלוואי שהיה קורה בכל הדברים.

<חוה ראובני: הוא מתקיים מזה שנים רבות.

יעקב אשר: הלוואי שהוא גם היה קורה ביום-יום של נושאי בטיחות בדרכים, כי משרד הבט"פ, משרד התחבורה ומשרד המשפטים לא יושבים ביחד.

<חוה ראובני: אנחנו יושבים הרבה ביחד, הבעיה היא שאנחנו רק לא תמיד מסכימים.

יעקב אשר: כן, אתם יושבים ביחד כשאנחנו מאלצים אתכם על דברים מסוימים.

<חוה ראובני: אנחנו נפגשים המון.

יעקב אשר: זה מה שאני אומר, קיבלתי קצת רוח אופטימית מהדבר הזה, שהוא קיים.

יעקב אשר: תמיד אמרתי כשהייתי ראש עיר שזה משול להמצאה הגאונית של היד – בכל עירייה ובכל ממשלה יש אגפים, לכל אחד יש את האגף שלו, הוא שומר עליו, הכול בסדר, עשינו את זה בדיוק כמו שהקדוש ברוך-הוא ברא לנו את היד, רק דבר אחד לא עשינו, את החיבור ביניהם.

יעקב אשר: זאת אומרת שיש גם חיבור בין כל אצבע ואצבע ולא כל אצבע חיה בפני עצמה.

עבד אל חכים חאג' יחיא: איפה שיש לו סמכות הוא דואג, איפה שיש לו אחריות הוא בורח.

יעקב אשר: עזוב, אני לא הולך על זה אפילו.

יעקב אשר: אני בא ואומר, כשיש קידרא דבי שותפי – קדרה של שותפים – לא חמימא ולא קרירא – לא חם ולא קר.

יעקב אשר: יוצא משהו באמצע.

<מרדכי פדר: אני רוצה למחות.

<מרדכי פדר: היום אנחנו נמצאים ביום הבטיחות בדרכים בכנסת ובכל הארץ ואנחנו מדברים פה על תקנות זוטרות, על דברים שוליים.

<מרדכי פדר: אם זה כל מה שמשרד התחבורה יכול להביא לנו ביום הבטיחות בדרכים, אני אומר, אדוני, חבל על המאמץ.

<מרדכי פדר: חבל שזה המסר.

<מרדכי פדר: מפה לא תבוא הישועה.

<מרדכי פדר: אני לא אומר שלא צריך את זה, אבל אני אומר שאם זה מה שאנחנו דנים בו ביום הבטיחות בדרכים, אנחנו מאוד מאוד מאוכזבים.

<מרדכי פדר: הנשק שובר השוויון – זה לא זה.

יעקב אשר: אני רוצה לומר לך – ואני לא מדבר כרגע כסניגור של אף אחד – התקנות האלה הן לא חלק מהדבר הדקלרטיבי והמעשי שעשינו גם הבוקר.

יעקב אשר: אתה ישבת הבוקר בישיבה של שעתיים מלאות שניתנה זכות דיבור לכולם, אני חושב שעלו גם נושאים מצוינים.

יעקב אשר: בנוסף היו אחר כך דיונים בוועדת חינוך, הולכים להיות דיונים בשדולה ולאחר מכן במליאה וכו'.

יעקב אשר: זה לא חלק מהחגיגה, במירכאות, אלה הדברים החשובים.

יעקב אשר: אם יהיו לנו 20 דברים כאלה ונתקדם – ואגב, אנחנו עושים את זה כאן, בוועדה הזאת של איתן, לא בוועדת המשנה, אישרנו רק בתקופה האחרונה מספר תקנות ומספרים דברים גם בנושא אכיפה.

יעקב אשר: ואני רוצה לומר לך יותר מזה, אני היום קיבלתי – אני רוצה לספר לך, לאה, כדי שתהיה לך קצת קורת רוח גם מהעבודה – סוף סוף איזושהי רוח גבית טיפה דווקא בוועדת החינוך.

יעקב אשר: בישיבה הקודמת, שאתה היית בה, אני פניתי נרגשות למשרד התחבורה ולמשרד המשפטים שינסו לבחון בכל זאת את הנושא של איזשהו רישוי, "רישוי לייט" קראתי לזה, של נושא כלי תחבורה שהם לא כלי תחבורה.

יעקב אשר: אמרתי להם: אל תקראו להם כלי תחבורה, תקראו להם כלי תחבורה זעירים או משהו כזה.

יעקב אשר: היום, ישבה נציגה של משרד התחבורה – אני לא זוכר כרגע את שמה – והיא מספרת שקיבלו את ההנחיה הזאת.

יעקב אשר: יושב צוות עכשיו לבדוק את העניין הזה.

יעקב אשר: יושבים גם מול הרשויות המקומיות, שאולי חלק מנושא הרישוי יהיה על ידי הרשויות המקומיות.

יעקב אשר: כי הרי ממה הם פוחדים, משרד התחבורה?

יעקב אשר: מהרגולציה וכו'.

יעקב אשר: אני לא מבקש רישיון כמו לרכב אבל משהו חייב להיות – כי אין ביטוח, כי אין אכיפה, כי אין מספור על הדברים, אין אכיפה על החנויות, רק על היבואנים ועל החנויות לא.

יעקב אשר: אז דווקא קיבלתי היום רוח גבית.

יעקב אשר: זאת אומרת שהמשרד עושה את שלו.

יעקב אשר: התפקיד שלנו – זה רק מחזק אותי יותר – לשבת להם על הראש, "לנקץ" להם ויהיה בסדר.

יעקב אשר: ולכן אני מוריד במחאה את המחאה שלך.

<לאה ורון: אדוני יראה שבפסקה (2) יש התייחסות לשולי הדרך.

<לאה ורון: הוא קיים אצלו בוועדת המשנה דיון על שול הדרך וביקש ששול הדרך יהיה יותר משלושה מטרים.

יעקב אשר: נכון.

עבד אל חכים חאג' יחיא: זו הערה הראשונה שהעליתי עכשיו.

<חוה ראובני: אפשר להשיב למר פדר במשפט אחד?

יעקב אשר: את חייבת להשיב, לפרוטוקול לפחות.

עבד אל חכים חאג' יחיא: סליחה, הבעיה היא לא השלושה או הארבעה מטרים אלא שבתקנה זה "עד", ו"עד" זה מאפס עד.

עבד אל חכים חאג' יחיא: זו הבעיה.

יעקב אשר: נגיע לזה.

<חוה ראובני: אני רק רוצה לומר למר פדר שאנחנו לא מחכים ליום הבטיחות בדרכים כדי לעשות חקיקה בטיחותית.

<חוה ראובני: הוועדה יודעת שאנחנו שולחים כל הזמן הצעות חקיקה, הוועדה יושבת כבר הרבה מאוד זמן לעסוק בנושא.

עבד אל חכים חאג' יחיא: אתם אלה שמעסיקים אותנו הכי הרבה.

<חוה ראובני: הדבר הזה נשלח לוועדה במרס - - -

יעקב אשר: אין פה עכשיו דו-שיח.

יעקב אשר: אתה אמרת את שלך, תן לה להגיד את שלה, היא צודקת במאה אחוז.

<חוה ראובני: אז זה מה שדנים היום.

<חוה ראובני: אנחנו דנים בבטיחות בדרכים ובחקיקה נדרשת לזה כל השנה.

יעקב אשר: עד כאן החלק הטקסי.

יעקב אשר: גברתי רוצה להגיד משהו?

<חן כהן: אני יושבת-ראש ועדת התיאום.

<חן כהן: רק רציתי לציין כשאמרת על האופניים החשמליים שבאמת הייתי בישיבה בבוקר ורציתי באמת לפנות אליך כי אני חלק מהצוות הזה ואנחנו באמת פועלים.

יעקב אשר: מצוין.

יעקב אשר: יש שכר לפעולתנו, גברתי היועצת המשפטית.

<חן כהן: אבל היו כל כך הרבה פונים ודוברים הבוקר אז העדפתי לתת להם.

יעקב אשר: כאחד שמגיע מרשות מקומית וניהל אותה, שאלו אותי מה ההבדל בין התפקיד הקודם שלך לתפקיד הזה, אז אמרתי: בתפקיד הקודם הייתי מנהל, פה אני צריך לדעת להתנהל.

יעקב אשר: כדי שזה ינוהל צריך לדעת להתנהל.

יעקב אשר: אז אני שמח על הדבר הזה, זה רק מחזק אצלי יותר ויותר להמשיך הלאה בישיבות המעקב שלנו.

יעקב אשר: נתחיל את ההקראה.

<חוה ראובני: "תקנות התעבורה (תיקון מס' ), התשע"ח- 2017 בתוקף סמכותי לפי סעיף 70 לפקודת התעבורה (להלן – הפקודה), באישור ועדת הכלכלה של הכנסת לפי סעיף 2 (ב) לחוק העונשין, התשל"ז – 1977, אני מתקין תקנות אלה: ההגדרה הזאת חסרה לצורך תקנה 33(ג).

<חוה ראובני: 33(ג) מדברת על המצבים שבהם מותר לרכב לנסוע על שול הדרך ואחד מהמצבים האלה הוא לחצות את קו השול ולחצות את השול עצמו כדי להגיע לאתר תשתית הנמצא בצד הדרך או לחזור ממנו לכביש.

<חוה ראובני: מדובר באתר שלא פעילים בו בני אדם באופן כללי ולכן לא רוצים להקים דרך שמגיעה אליו.

<חוה ראובני: זה מקום שצריך לצורכי תחזוקה וכו' להגיע אליו פעם ב...

יעקב אשר: ומה קורה אם יש פרויקט כרגע שעובד שם ונותנים לו לחצי שנה, זה נכלל בפנים או לא?

<חוה ראובני: אז יש סמכות לרשות תמרור מקומית לקבוע הסדרי תנועה זמניים שיסדירו את זה.

יעקב אשר: לא רציתם להכניס את זה כאן כדי שזה יהפוך לקבוע?

<חוה ראובני: לא רוצים להפוך את זה להסדר קבוע, אבל תקנה 18 נותנת לרשות תמרור מקומית את הסמכות לקבוע הסדרים זמניים.

<חוה ראובני: אבל באופן שוטף, אם מישהו צריך להגיע כדי לקרוא איזה שעון או איזה מדיד או לבדוק אם יש נזילה אז - - -

יעקב אשר: ועד היום לא מוגדר בכלל אתר תשתית?

<חוה ראובני: אין הגדרה.

<חוה ראובני: יש היתר כזה, לחצות את אתר התשתית, לא כתוב מה זה.

<אתי בנדלר: אני רק רוצה לחזור על הערה שאמרתי כבר לגברת ראובני, שההגדרה הזאת לא מבטיחה שלא מדובר בתחזוקה שוטפת.

<אתי בנדלר: זאת אומרת, התחזוקה יכולה להיות תחזוקה יומיומית, אפילו תחזוקה שזה מקום העבודה של האדם.

<אתי בנדלר: האתר עצמו לא מאויש - - -

יעקב אשר: אז את יכולה לעשות "למעט תחזוקת האתר".

יעקב אשר: זאת אומרת, האתר מוגדר מהו - - -

<אתי בנדלר: לא, יכול להיות שיש מתקן שדורש תחזוקה שוטפת.

<אתי בנדלר: זה "לא נעשית בו פעילות שוטפת למעט תחזוקה" – התחזוקה כן יכולה להיות תחזוקה שוטפת בנוסח הזה וצריכים לשים לב לכך.

<חוה ראובני: "לא נעשית בו פעילות שוטפת בידי אדם" – ברגע שזה שוטף זה נמצא, לדעתי, מחוץ להגדרה.

<חוה ראובני: אני לא יודעת מה זו תחזוקה שוטפת – פעם בשלושה חודשים אבל קבוע פעם בשלושה חודשים, זו שוטפת או לא שוטפת?

<אתי בנדלר: אולי תחזוקה יומיומית הייתי אומרת.

<יפעת רווה: קבועה.

<חוה ראובני: גם קבוע יכול להיות, אחת לשלושה חדשים מישהו נכנס לשם לקרוא איזה מדיד.

<אתי בנדלר: אבל את מבינה שזה נכנס?

<אתי בנדלר: גם תחזוקה יומיומית נכנסת לתוך ההגדרה של אתר תשתית.

עבד אל חכים חאג' יחיא: אתר תשתית זה לא יכול להיות גם פרויקט בהקמה?

עבד אל חכים חאג' יחיא: כי זה כבר שונה.

עבד אל חכים חאג' יחיא: קראתי, אני שואל כי יש מקומות כאלה, כמו הרחבת כביש או אתר בניה, שיכולים להיכנס ואז יש את השלט "רק לרכב עבודה" ודברים כאלה – זה לא נכלל פה?

<חוה ראובני: אז קובעים הסדר תנועה זמני.

עבד אל חכים חאג' יחיא: כבוד היושב-ראש, שאלתי איך זה מתקשר אם יש לי הרחבת כביש, שזה אתר בניה, זה אתר עבודה שנכנסים אליו, ושם גם יכולים לחצות את השוליים - - -

<חן כהן: לאתר עבודה יש תמרורים משל עצמו, יש את כל - - -

עבד אל חכים חאג' יחיא: אז את אומרת שזה לא נכלל פה?

<חן כהן: זה לא נכלל.

עבד אל חכים חאג' יחיא: ואת זה הסדרי תנועה זמניים יכולים לכסות, בסדר גמור.

<חן כהן: הסדרי תנועה זמניים עם סדרת תמרורים מיוחדת לכך.

<חן כהן: זה לא בנושא הזה.

יעקב אשר: זה מה שהיא העלתה בהתחלה, אני הצעתי ליועצת המשפטית.

<אתי בנדלר: אני לא יודעת.

<אתי בנדלר: "לא נעשית בו פעילות" – הם כן רוצים את ה"שוטפת".

<חן כהן: גם רשום שהוא לא מאויש.

<חן כהן: זאת אומרת, אין שם בן אדם שנמצא שם כל היום, הוא מגיע רק לתחזוקה והולך.

יעקב אשר: "למעט תחזוקה", של כל אתר.

יעקב אשר: לכל אתר יש את התחזוקה שלו – אתר אחד זה אחת לשלושה חודשים ואתר אחר זה פעם בשנה.

עבד אל חכים חאג' יחיא: העיקרון הוא שהוא לא מאויש.

<חוה ראובני: אפשר להוריד את המילה "שוטפת".

<חוה ראובני: זה לא מקום שבו יושב בן אדם בודד.

עבד אל חכים חאג' יחיא: העיקר פה שהוא לא מאויש, לכן אם מגיעים לתחזוקה - - -

יעקב אשר: כי כשאת מתחילה עם "שוטפת" את מתחילה עכשיו לשאול מה זה שוטף?

יעקב אשר: אתם רוצים בהירות בעניין הזה.

יעקב אשר: ברגע שאתם אומרים תחזוקה או תחזוקת האתר, איך שנקרא לזה – מצוין.

עבד אל חכים חאג' יחיא: אני חושב שכדאי להוריד את המילה "שוטפת".

<חוה ראובני: אני מסכימה.

<אתי בנדלר: יש הסכמה של כולנו אז זה מצוין.

<חוה ראובני: הגדרת שול הדרך היום אומרת ששטח שאין לצדו מדרכה סמוך לשפת הכביש, עד לרוחב של שלושה מטרים או עד לקצה תעלת ניקוז, לפי הקצר ביניהם.

<אתי בנדלר: אגב, זה צריך להיות בהגדרת שול הדרך.

<חוה ראובני: שולי הדרך.

<אתי בנדלר: אצלי מופיע שול הדרך אז תבדקי אם זה צריך להיות שול או שולי.

<חוה ראובני: שולי הדרך, ככה קוראים לזה.

<אתי בנדלר: בסדר, כי בדינים זה מופיע כשול הדרך, לכן אני שואלת.

<אתי בנדלר: צריכים לבדוק מה היה במקור, מה פורסם בקובץ התקנות.

יעקב אשר: אני רוצה לראות איך זה מופיע כדי לראות את ההקשר של זה.

<חוה ראובני: אבדוק ברשומות בתיקון האחרון, אולי זה חוזר עד 1961.

<אתי בנדלר: הכול יכול להיות.

יעקב אשר: תסבירי לי מה כרגע המצב, מה ההגדרה כרגע של שול הדרך.

<חן כהן: אני רוצה להסביר משהו לגבי השוליים שלפעמים צרים יותר.

<חן כהן: הרוחב של השול נקבע בהתאם לזכות הדרך, בהתאם למצב הקיים, בהתאם לאופי הכביש ובהתאם להנחיות.

<חן כהן: המטרה של התקנה פה היא לא להגדיר מה באמת יהיה רוחב שול הדרך, אי אפשר להגדיר בתקנה שזה חייב להיות תמיד שלושה מטרים כי בסוף אני אגיע למצב שבגלל שאין לי מקום לזכות הדרך אני אעשה נתיבים צרים יותר והעיקר שיהיה לי את זכות הדרך.

עבד אל חכים חאג' יחיא: אני מדבר על כבישים מהירים, כבישים בין-עירוניים, ששם אנחנו צריכים כי שם יש לנו הרבה בעיות שאנשים עוברים תאונות דרכים והם בשוליים, בשולי הכבישים.

עבד אל חכים חאג' יחיא: אנחנו ראינו הרבה הרוגים.

עבד אל חכים חאג' יחיא: אני בנס בין החיים היום.

עבד אל חכים חאג' יחיא: ב-2010 הרגשתי שיש לי פנצ'ר, עמדתי בשוליים, בצד הדרך, בום, נכנסה בי משאית, היה לי ג'יפ ניסן.

עבד אל חכים חאג' יחיא: אני לא יודע איך הוציאו אותי מהרכב אבל אני אומר לכם, הייתי בשוליים, עדיין חגור, עם ארבעה וינקרים וכל מה שצריך.

עבד אל חכים חאג' יחיא: אם השוליים היו יותר רחבים יכול להיות - - -

יעקב אשר: המזל שלך שהיית עדיין חגור, כנראה.

עבד אל חכים חאג' יחיא: בדיוק.

עבד אל חכים חאג' יחיא: הייתי חגור.

עבד אל חכים חאג' יחיא: אני אומר לכם, אני לא צריך שיספרו לי, אני עברתי את זה.

<חן כהן: אבל המטרה פה של ההגדרה של שול הדרך בתקנות היא לא כדי לקבוע מה באמת יהיה שול הדרך בפועל.

<חן כהן: המטרה היא להגדיר – הרי יש לנו כל מיני תקנות של איסורים לגבי שול הדרך או דברים כאלה, אז צריך להגדיר עד איפה זה שול הדרך.

<חן כהן: כי לפעמים יש דרך שאין מאחוריה שום דבר, יש שדות – אז כל החלק הוא שול הדרך?

<חן כהן: אתה צריך להגדיר איזשהו תחום ואתה אומר "אם אין - - -

עבד אל חכים חאג' יחיא: מעבר לארבעה מטרים לא יהיה קנס.

יעקב אשר: אתם באתם מהכיוון ההפוך, לא מהכיוון הפוזיטיבי אלא יותר הנגטיבי.

<חן כהן: כן.

<חן כהן: ברגע שיש לך דרך שהיא - - -

יעקב אשר: אבל את אומרת שזו לא הגדרה של המשרד מה זה שול דרך בטוח?

<חן כהן: זה לא בהנחיות, לא.

יעקב אשר: אבל היום, כשאתם עושים כבישים חדשים – יכול להיות שבמקומות קיימים אתם לא יכולים – יש איזושהי הגדרה מבחינתכם?

<חן כהן: בוודאי.

<חן כהן: בהתאם לדרגת הכביש, בהתאם למהירות המותרת בכביש, אנחנו קובעים את רוחב הנתיבים ורוחב השוליים.

עבד אל חכים חאג' יחיא: השוליים – יש לכם עד שלושה מטרים.

יעקב אשר: השאלה היא – וזו השאלה שלך בעצם – האם לא הגיע הזמן, אולי לא בתקנות האלה, אולי כן, אני לא יודע - - -

עבד אל חכים חאג' יחיא: לא בתקנות האלה.

<חן כהן: זה לא בתקנות, זה בהנחיות.

יעקב אשר: אבל לחשוב באמת על משהו מינימלי שאומר מה זה שול דרך ושזה מחייב.

עבד אל חכים חאג' יחיא: היום כשיש למשאית פנצ'ר בצד הכביש – איך הוא יחליף?

עבד אל חכים חאג' יחיא: בשלושה מטרים הוא בסכנת חיים.

יעקב אשר: גם השירות החדש של משרד התחבורה, שמגיע צוות לעזור בעניין הזה, הם מסכנים אותם גם כן.

יעקב אשר: הנושא הזה נמצא אצלכם על השולחן?

<חן כהן: בוודאי, יש עכשיו הנחיות חדשות שנכתבות לתכן דרכים בין-עירוניות וזה לקראת סיום.

יעקב אשר: שזה אמור לחייב בכל הפרויקטים החדשים?

<חן כהן: זה אמור לחייב.

<חן כהן: שוב, כל ההנחיות שלנו מחייבות, בדגש על כך שלאנשי המקצוע יש את האפשרות לשקול במקרה בו יש לך איזשהן הגבלות פיזיות.

יעקב אשר: יש ועדת חריגים?

<חן כהן: כן.

<חן כהן: זה תמיד נכון כי אנחנו לא יכולים - - -

עבד אל חכים חאג' יחיא: אם כבר מדברים על התקנות האלה אז במקומות שאין צריך להוסיף את מספר המפרצים או לקצר את המרחק בין המפרצים, כי מי שיש לו פנצ'ר לא ייסע כמה קילומטרים כדי למצוא את המפרץ.

יעקב אשר: בישיבה הקודמת - - -

<חן כהן: תמ"א 42, מה שאמרנו.

יעקב אשר: נכון.

יעקב אשר: היית בישיבה הזאת?

<חן כהן: כן, אני אמרתי לך שבתמ"א 42 אנחנו עושים את זה.

יעקב אשר: אז יש תמ"א 42, אני ביקשתי שיקדמו את זה ושבאמת יורידו את זה למשהו מחייב שבו נראה את כל המקומות – אחת הבעיות עם משאיות היא שאין להן מקומות ריענון.

יעקב אשר: גם אם יש פנצ'ר, נהג יכול לנסוע עוד 100-200 מטרים כדי להגיע - - -

עבד אל חכים חאג' יחיא: בסדר, אבל לא מספר קילומטרים.

יעקב אשר: בדיוק.

יעקב אשר: אז על זה אנחנו נעשה דיון, אני ביקשתי איזשהו נייר.

<דן מיכאל קדרון: כבוד היושב-ראש, אני נוסע הרבה בכל הכבישים הבין-עירוניים, באמת כמו שהוא אומר, היום כשהשוליים הם שלושה מטרים – שבוע שעבר נסעתי על כביש 6, משאית עמדה בצד, חלק ממנה בלט החוצה.

<דן מיכאל קדרון: היום, רכבים שעומדים בשוליים, זה הדבר הכי קטלני שיש.

<דן מיכאל קדרון: מלא תאונות דרכים עם הרוגים ופצועים אנוש.

<דן מיכאל קדרון: למשל, בכביש 431 עשו מפרצים, יש מפרץ שאפשר לנסוע בו רוורס, להיכנס לשם ולהחליף גלגל.

<דן מיכאל קדרון: יש מפרצים שנכנסים רוורס ואז אתה מנותק.

<דן מיכאל קדרון: זה הפתרון, כי בלי זה זו פשוט רולטה.

יעקב אשר: תודה רבה.

יעקב אשר: אני נתלה על מה שנאמר, שכרגע זה נמצא.

יעקב אשר: אני לא כל כך אוהב את ועדת החריגים הזאת, כפי שאני קורא לה, כי אני רוצה שכשמתכנן בא לתכנן משהו הוא יידע שאין לו הנחות, שהוא חייב למצוא את הפתרונות.

יעקב אשר: זה נכון שבמקומות קיימים - - -

<חן כהן: זה רק בקיימים.

יעקב אשר: או במקומות שיש בעיות של הפקעות או דברים מהסוג הזה, כדי לא לעצור פרויקט.

<חן כהן: אני מדברת רק על המקרים האלה.

יעקב אשר: אז זה צריך להיות משהו מאוד מאוד חריף, שצריך להיות מאושר רק על ידי משהו חריג מאוד.

יעקב אשר: זה נאמר כעצה טובה, לא יותר מזה.

עבד אל חכים חאג' יחיא: אפילו אם זה במחיר של לבטל את התעלה, לכסות ולעשות את המפרצים מעל התעלה, שהקטע יהיה קצר אם אין לי זכות דרך יותר.

עבד אל חכים חאג' יחיא: אז גם לזה אפשר לתת הנחיות בכבישים הקיימים.

יעקב אשר: אני רוצה לסכם את כל מה שנאמר פה על ידי כולם וגם את מה שאמרנו בפעם הקודמת.

יעקב אשר: לדעתי, צריך משהו מחייב שלא קשור לתמ"א.

יעקב אשר: את יכולה לגזור את זה מהתמ"א, אבל באמת למצוא את הפתרון הזה למשאיות, להחלפות.

יעקב אשר: הנה, יש הרבה פתרונות יצירתיים, זה דבר פנטסטי.

יעקב אשר: יש תעלה, מה קורה אם מכסים את התעלה ברוחב של 50-60 מטרים והיא הופכת להיות - - -

<חן כהן: צריך רק להבין מבחינת יועץ ניקוז וכל הדברים האלה.

יעקב אשר: גם את התחום הזה אני מכיר.

עבד אל חכים חאג' יחיא: לפחות את זה אני יכול להגיד שאני מכיר, זה המקצוע שלי ואני מבין, ואני אומר לך, לא תהיה לכם בעיה.

<חוה ראובני: מחלף דרור התמוטט בגלל תעלת ניקוז.

יעקב אשר: השאלה מה את עושה, איזה דק את עושה מעל זה.

יעקב אשר: לא ביקשתי דק שמכסה את כל הפיגום, שאז אי אפשר להגיע לעבוד על זה.

יעקב אשר: אגב, הנושא של מנהרת תשתיות זה דבר שקורה היום?

<חן כהן: זה צריך לקרות בתב"עות.

<חן כהן: התמ"א באמת לא מחייבת שום דבר.

<חן כהן: כמו שאמרת, היא מאוד ארצית והיא מאוד כללית, ממנה נגזרות כל התוכניות המפורטות ושם באמת יש צורך לבדוק את זה.

יעקב אשר: אוקיי זה לא הנושא של הדיון עכשיו, בואו נתקדם.

<אתי בנדלר: אז אדוני מציע לאשר את תקנה 1, כולל שתי ההגדרות?

יעקב אשר: כן.

יעקב אשר: מי בעד?

יעקב אשר: מי נגד?

יעקב אשר: הצבעה בעד – פה אחד תקנה 1 נתקבלה.

יעקב אשר: התקנה אושרה בתיקון שדיברנו.

<חוה ראובני: התקנה הזו היא פועל יוצא של פסק דין ישן נושן שהמיתולוגיה של כל העוסקים בתחום זוכרת אותו, אני לא הצלחתי לאתר אותו במאגרים אבל זה פסק דין ישן של התעבורה ואחר כך של בית משפט מחוזי ירושלים, שממנו עלה שנתיב שמסומן לחץ נסיעה ישר בלבד, על הכביש ולמעלה, צומת שיש בחץ ישר בלבד, מותר לעשות בו גם פניית פרסה.

<חוה ראובני: זה דבר שהוא סכנת נפשות בגלל שיש נתיב מנגד שגם נוסע ישר וזה מנוגד לפרשנות של התמרורים.

<חוה ראובני: יחד עם זאת, יש פסק דין, מזה שנים לא אוכפים את זה.

<חוה ראובני: אז אנחנו מבקשים לנסח מחדש את התקנה 44(ב) ולומר במפורש שרק מקום שמותר לפנות שמאלה או יש תמרור פניית פרסה – כי יש פה ושם, נדיר - - -

עבד אל חכים חאג' יחיא: יש תמרורים שרשום שמותר?

עבד אל חכים חאג' יחיא: אנחנו יודעים שיש תמרור שאוסר פניית פרסה.

<חוה ראובני: יש תמרור שמותר, ודאי.

<חן כהן: בעקרון יש עכשיו תמרור חדש.

<חוה ראובני: זה תמרור שכנראה הוא די נדיר אבל קיים, של מקום שאין היתר לפנייה שמאלה, רק לפרסה.

<חוה ראובני: למשל, כשאין בכלל כביש מצד שמאל.

<חן כהן: כרגע, בגלל עבודות הרכבת הקלה זה לא קיים, אבל לפני שהתחילו עבודות הרכבת הקלה, באזור תחנת אלנבי יש צומת של רחובות יהודה הלוי ומקווה ישראל שנפגשים בצורת "וואי" ואז יש פניית פרסה מפה לפה.

יעקב אשר: הסיבוב של המשולש, השפיץ של המשולש.

<חן כהן: כן, השפיץ של ה"וואי" הזה.

<מרדכי פדר: איזה מספר תמרור?

<חן כהן: התמרור שמתיר פניית פרסה?

<חן כהן: התקלת אותי, אני לא זוכרת את המספר.

<חן כהן: הוא באזור 214 נדמה לי, משהו כזה.

<חוה ראובני: 211 ו-212.

<מרדכי פדר: זה מחייב?

<חן כהן: כן, התמרור הזה מחייב.

<מרדכי פדר: התמרור הזה מחייב פניית פרסה?

<חן כהן: נכון.

<מרדכי פדר: אין דבר שמתיר.

<חוה ראובני: הוא לא מחייב.

<מרדכי פדר: זה מחייב.

<חוה ראובני: הוא לא אומר שאדם חייב – זה נתיב שמיועד לפניית פרסה.

<מרדכי פדר: סע בפניית פרסה ימינה או שמאלה, אני קורא לכם מלוח התמרורים.

<חן כהן: תראה, מה זה "מחייב"?

<חן כהן: איפה נמצאים התמרורים האלה – הם נמצאים מעל רמזור.

<חן כהן: כמו שיש לך למשל חץ של ישר וימינה אז הוא מחייב תנועה ישר או ימינה.

עבד אל חכים חאג' יחיא: אם אתה בנתיב הזה אתה חייב - - -

<מרדכי פדר: בצומת או בתנועה שלפניך, זה לא בהכרח מעל הרמזור.

<מרדכי פדר: זה יכול להיות - - -

עבד אל חכים חאג' יחיא: לא בהכרח, אבל אם אתה בנתיב הזה - - -

<מרדכי פדר: אז חייב.

עבד אל חכים חאג' יחיא: כן.

<חוה ראובני: התקנה הזו באה לומר שאסור לפנות פניית פרסה אלא בנתיב שיש עליו אחד משני התמרורים האלה, או שמאלה או פרסה.

<מרדכי פדר: גברתי, למה את צריכה את כל הסיפה?

<מרדכי פדר: "בכפוף לאמור בתקנת משנה (א), לא יפנה אדם פניית פרסה אלא מנתיב שמותרת בו הפניה שמאל או פניית פרסה".

<חוה ראובני: כי זה מה שיש היום וזה מה שבית משפט פירש, שאם אין איסור אז מותר.

<מרדכי פדר: זה לא נכון.

יעקב אשר: בסדר, אמרת.

<חוה ראובני: פסק הדין אולי שגוי לטעמנו אבל זה מה שיש.

יעקב אשר: מה הבעיה?

יעקב אשר: ואם זה כך, אז מה הבעיה?

<מרדכי פדר: בגלל שזה לא מובן לנהג הנורמטיבי.

<מרדכי פדר: יש תמרור שאוסר פניה שמאלה – אז זה נתיב שאסור לפנות שמאלה, יש חץ על הכביש שאומר שאתה חייב לנסוע ישר – אז אתה נוסע ישר.

<מרדכי פדר: אני לא מבין, לא רק בתור משפטן אלא גם בתור נהג נורמטיבי, מה זה כל הסיפה הזו.

<מרדכי פדר: הסיפה הזו זה כאילו עושים גם שלייקס וגם חגורה בגלל פסק דין עליון.

<חוה ראובני: במקרה הזה פסק דין מחוזי אבל בסדר.

<מרדכי פדר: בסדר, אני גם לא מצאתי את זה.

<מרדכי פדר: הדבר מובן מאליו אם את אומרת: "לא יפנה אדם פניית פרסה אלא מנתיב שמותרת בו הפניה שמאל או פניית פרסה" וזהו, וצריכים להוסיף לשמאל בגלל שבתקנה הנוכחית כתוב לשמאל.

<חוה ראובני: מר פדר, אני מסכימה אתך, אנחנו גם חושבים כך, אבל היתה הבעיה.

עבד אל חכים חאג' יחיא: זו יותר הבהרה מאשר שינוי בחקיקה.

<מרדכי פדר: זה לא מובן.

<חוה ראובני: אני חושבת שמהתקנה הזו ברור מה מותר ומה אסור.

<חוה ראובני: אז גם אם במשפטנות חקיקתית טהורה היינו אומרים שלא צריך לעשות את זה, אנחנו חיים באיזושהי מציאות, מציאות משפטית ועובדתית כאחד, אז אנחנו מנסים לתת לזה מענה.

<חן כהן: אני רוצה להגיד לך שכתוצאה מהפסיקה הזאת, ומאחר ובאמת לכאורה בית המשפט קבע שבצומת "טי", כשיש לך רק ישר אתה יכול לעשות פרסה, אתה יכול לראות היום שבהמון צמתי "טי" אתה מקבל ליד התמרור שיש לך ישר ברמזור איסור פניה שמאלה ואיסור פרסה.

<חן כהן: למה?

<חן כהן: לכאורה אתה לא צריך, אומרים לך שיש לך רק ישר, אבל בגלל הפסיקה הזאת אנחנו התחלנו בכל הצמתים לשים את התמרורים האלה וזה ממש מיותר.

<אתי בנדלר: אז עכשיו תסירו את זה וזה יטעה אנשים.

<חן כהן: אני לא יודעת אם עכשיו נסיר את מה ששמנו אבל כבר לא נציב.

יעקב אשר: התפר הזה הוא תפר בעייתי מאוד, איך זה מגיע לנהג.

יעקב אשר: הוא תפר בעייתי מאוד בגלל שאנשים רגילים לזה.

<חן כהן: אבל זה לא בכל הצמתים, אז לכאורה בצומת שלא שמנו את זה נהג יכול להגיד: הנה, לפי הפסיקה ההיא מותר לי לפנות פה פרסה.

יעקב אשר: אתם צודקים, הכול מצוין, השאלה אם בדרך זה לא יוצר בעיה.

יעקב אשר: אבל בכלל, כל שינוי בתמרור יהיה קשה מאוד.

<חן כהן: אנחנו לא משנים, אנחנו מנסים לנסח כמו שרצינו להגיד את זה קודם, בצורה שמשפטן לא יוכל לבוא ולערער עלינו עוד הפעם בבית משפט.

<מרדכי פדר: בעצם אדוני מה שזה אומר זה שמספיק תמרור שאוסר פניה שמאלה, גם לאסור פניית פרסה שמאלה.

<מרדכי פדר: זה הגיוני.

<מרדכי פדר: זה מה שהתקנה רצתה להגיד בהתחלה.

<מרדכי פדר: נכנס בית הדין ושיבש את זה קצת.

<מרדכי פדר: מה שאני רוצה לעשות זה להחזיר את זה אחורה, אבל מה שגברתי מבקשת זה לכתוב בעצם פה - - -

<אתי בנדלר: אז איך אתה מציע להחזיר אחורה?

<מרדכי פדר: בעצם מה שגברתי אומרת הוא שבכל מקום שיש לי תמרור, 403 או 813, שהם תמרורים חוקיים שאומרים מה שהם אומרים, הם תקפים.

<אתי בנדלר: אז מה אתה מציע?

<מרדכי פדר: אני מציע להגיד רק את הרישה, בלי הסיפה.

<אתי בנדלר: אבל זה מה שיש היום בחוק.

יעקב אשר: אם אין לך שמאלה אין לך פרסה.

<חן כהן: "פניה שמאלה או פניית פרסה".

<מרדכי פדר: "או פניית פרסה", בסדר.

<חן כהן: "לא הוצב בו תמרור או סימון האוסר על פניית פרסה".

<מרדכי פדר: אבל מה שאת אומרת בסיפה זה שאני חייב לציית לתמרורים.

<חוה ראובני: תמרור 203, התמרור של החץ הישר – אני מראה לוועדה – הוא סע ישר.

<חוה ראובני: בעינינו, סע ישר זה לא כולל סע שמאלה או פנה פניית פרסה.

<חוה ראובני: בית משפט אמר:

<חוה ראובני: אי אפשר לפרש את התמרור שאומר שחובתך לנסוע רק ישר כתמרור שאוסר פניית פרסה.

<חוה ראובני: מכאן הבעיה ולכן אנחנו רוצים לשלול את זה במפורש.

עבד אל חכים חאג' יחיא: אני לא חושב שיש בעיה, זו יותר הקפדה, יותר פרשנות.

<מרדכי פדר: נכון, אבל יש פה שני תמרורים ובעצם הסעיף - - -

עבד אל חכים חאג' יחיא: הם יכולים במקומות שמותר אך ורק פרסה לשים את התמרור של הפרסה, אבל כל עוד שיש לך פניה שמאלה ואין לך תמרור שאוסר עליך לפנות פרסה, עדיין מותר לך לפנות פרסה.

<מרדכי פדר: לא.

עבד אל חכים חאג' יחיא: כן.

<חוה ראובני: מותר לפנות פרסה איפה שמותר לפנות שמאלה ואיפה שמותר פרסה.

עבד אל חכים חאג' יחיא: ואם לא הצבנו את התמרור פרסה?

<חן כהן: יש מקומות שמותר לפנות שמאלה אבל יש תמרור שאוסר פרסה.

עבד אל חכים חאג' יחיא: המצב היום הוא שיש לי אפשרות לפנות שמאלה ופרסה כל עוד שאין לי תמרור שאוסר עלי לפנות.

<חוה ראובני: נכון.

עבד אל חכים חאג' יחיא: עכשיו את רוצה רק אם שמים את התמרור שמותר פרסה?

<חוה ראובני: לא.

<חוה ראובני: "לא יפנה אדם פניית פרסה אלא מנתיב שמותרת בו הפניה שמאלה או פניית פרסה", לא אמרתי: שהוצב בו תמרור המתיר את זה.

עבד אל חכים חאג' יחיא: בדיוק.

עבד אל חכים חאג' יחיא: המקרה היחידי שמותר אך ורק פרסה הוא איפה שיש את התמרור, וזה אומר שאין לי שמאלה.

<חוה ראובני: כן, אבל זה נובע מהתמרור בכל מקרה.

עבד אל חכים חאג' יחיא: בסדר.

עבד אל חכים חאג' יחיא: זה רק פירוט, לא מעבר.

עבד אל חכים חאג' יחיא: אני לא חושב שיש תוספת.

יעקב אשר: אני מבקש – אני חושב שגם לכם אין אינטרס לחפש סתם מילים לסבך את העניין – תבדקו עוד פעם.

יעקב אשר: אנחנו נאשר את זה בכפוף לשינויי נוסח כאלה ואחרים.

<מרדכי פדר: אם זה נשאר.

<אתי בנדלר: אדוני, הכוונה ברורה, ההסברים ניתנו.

<אתי בנדלר: אני מבקשת שתשבו שוב עם יחידת נוסח החוק ותראו אם אפשר לנסח את זה בצורה שונה, פשוטה יותר, כדי להביא לתוצאה הברורה.

<אתי בנדלר: אם לא, אז הנוסח הזה יישאר כך.

יעקב אשר: אם לא אז זה נשאר כך, עם שתי התוספת שהוספנו.

יעקב אשר: נצביע על זה.

יעקב אשר: מי בעד?

יעקב אשר: מי נגד?

יעקב אשר: הצבעה בעד – פה אחד תקנה 2 נתקבלה.

יעקב אשר: הסעיף אושר.

יעקב אשר: הלאה, תקנה 3.

<חוה ראובני: תקנה 47 עניינה בעקיפות.

<חוה ראובני: יש איזושהי סתירה פנימית, זה משהו נורא נורא טכני.

<חוה ראובני: יש מצבים שבהם מותר לעבור על פני רכב מימין.

<חוה ראובני: למשל, כשאוטו עומד ומאותת שמאלה ויש נתיב פנוי מימינו אז למשל מותר לעבור מימינו.

<חוה ראובני: הנוסח של תקנת משנה (ב) משאיר את זה לא ברור ולכן אנחנו מבקשים להגדיר את זה, לאור הגדרת עקיפה לעשות פה סדר.

<חוה ראובני: זה עניין טכני לחלוטין, שינוי מינוח, לא משנה את הזכויות והחובות של אף אחד.

<חוה ראובני: יש איסור לעקוף מימין אבל מותר לעבור על פני מימין.

<חן כהן: במקום "לעבור על פני" להגיד "לעקוף" שוב, כדי שזה יהיה אחיד.

<חוה ראובני: בפסקת משנה (6) אני מבקשת למחוק, אנחנו מבקשים לבטל את האיסור הגורף על עקיפה במנהרה.

<חוה ראובני: יש מנהרות שיש בהן שני נתיבים, אין שום סיבה לאסור באופן גורף לעקוף.

<חוה ראובני: כמובן שאם יש מנהרה שבשני הנתיבים רוצים למנוע עיקוף, תמיד אפשר לסמן בתמרור שאוסר את זה.

יעקב אשר: מצוין.

יעקב אשר: מי בעד?

יעקב אשר: הצבעה בעד – פה אחד תקנה 3 נתקבלה.

יעקב אשר: אין מתנגדים.

יעקב אשר: הסעיף אושר.

<חוה ראובני: היום יש שאלה איך מאותתים ביציאה ממעגל תנועה.

<חוה ראובני: להיכנס למעגל תנועה אפשר רק בדרך אחת, לצאת ממנו אפשר בכל הנקודות סביב המעגל.

<חוה ראובני: עד היום אין הסדר לגבי איתות ביציאה כדי להביא לידיעת האחרים איפה יוצאים, האמירה היא להטיל חובה מפורשת לאותת ביציאה ממעגל חובה.

יעקב אשר: כן, אבל את מבינה את הבעייתיות פה?

יעקב אשר: כנהג אני אומר, מעגל תנועה – כל הקוטר שלו הוא לא מי יודע מה.

<חוה ראובני: תלוי איפה.

יעקב אשר: רגע.

יעקב אשר: בן אדם נכנס למעגל תנועה, יש לו את היציאה הראשונה, כמו שאומרים ב"וויז", ואז יש לו את היציאה השנייה 50 מטרים אחרי.

יעקב אשר: אני צריך את היציאה השנייה, אני מתחיל להיות בעצבים מתי מאותת לימין.

יעקב אשר: מתי אני מאותת.

יעקב אשר: אם אאותת עכשיו - - -

<חן כהן: אני יכולה להגיד לך שאני עושה את זה גם בלי התקנה.

יעקב אשר: ומתי את מתחילה לאותת?

<חוה ראובני: לפני היציאה.

<חוה ראובני: כשזו היציאה האקטואלית מבחינתך.

<חן כהן: בין לבין, בין הראשונה לשנייה.

יעקב אשר: אבל יש לך שניה.

<חן כהן: זה לא שניה.

<חן כהן: הורגלתי לזה האמת עוד מהמורה הנהיגה שלי ואני מקפידה על זה עוד לפני.

עבד אל חכים חאג' יחיא: היום המצב הוא שיש מעגלי תנועה שיש להם ארבע, חמש ולפעמים יותר, אפשרויות לצאת.

עבד אל חכים חאג' יחיא: המרחקים הם קטנים.

עבד אל חכים חאג' יחיא: אני בא לכביש ברוחב 16 מטר, ברוחב 20 מטר, המרחק בין יציאה ליציאה הוא כזה קצר שאם אני מתחיל לאותת לפעמים מי שמאחורי יחשוב שאני יוצא ביציאה הקודמת, לא איפה שאני רוצה, אז יש בזה קצת בעייתיות.

<חוה ראובני: יכול להיות שבמצבים מסוימים תהיה טיפה בעייתיות.

<חוה ראובני: מצד שני, המצב היום הוא שאין חובה לאותת בכלל ואתה מפתיע את כל הסביבה כשאתה יוצא.

עבד אל חכים חאג' יחיא: אני חושב שיש לנו פה בעיה, כי איפה לרוב נמצאים מעגלי תנועה?

עבד אל חכים חאג' יחיא: כמה מעגלי תנועה גדולים יש?

עבד אל חכים חאג' יחיא: לרוב מעגלי תנועה הם בכבישים פנימיים, לרוב.

עבד אל חכים חאג' יחיא: יש מעט מאוד בכבישים בין-עירוניים.

<חוה ראובני: לא צריך כביש בין-עירוני.

<חוה ראובני: לי כל יום בדרך הביתה יש מעגל תנועה, עכשיו שמו גם תמרור – כדי שאנשים יידעו כי יש שני נתיבים שמקיפים אותו – באיזה נתיב לנסוע לאיזו יציאה.

יעקב אשר: חאג', אני חושב כמוך.

יעקב אשר: אומרת לי היועצת המשפטית, לא במסגרת תפקידה כיועצת משפטית אלא כנהגת: מה הכי גרוע שיקרה?

יעקב אשר: נגיד שאותתי לפני הפניה הראשונה ולא פניתי, התכוונתי לשנייה, מה קרה?

<דנה ימינחה: זה עדיף על פני ההפתעה.

יעקב אשר: זה עדיף על פני ההפתעה של פניה חדה.

יעקב אשר: הבנו אחד את השני?

יעקב אשר: בסדר.

יעקב אשר: אני לא גורם פה נזק.

עבד אל חכים חאג' יחיא: אני אותתי אבל בזמן שאותתי יש לי עדיין עוד יציאה שלא יצאתי בה.

יעקב אשר: אני אגיד לך מה כן יכול להיות מסוכן בזה – יש בזה סכנה כי אם מישהו נוסע אחרי ואותתי כי אני התכוונתי לסיבוב שהולך להגיע, וזה שמאחורי רואה שאני מאותת ימינה אז הוא כבר מתחיל להאיץ, הוא לא מאט.

יעקב אשר: הוא בטוח שהוא עובר אותי כי אני נכנס ימינה ופתאום אני ממשיך ישר.

יעקב אשר: בחנתם את זה, חבר'ה?

יעקב אשר: אני לא רוצה לקחת אחריות על עצמי.

עבד אל חכים חאג' יחיא: אני חושב שזה מיותר.

עבד אל חכים חאג' יחיא: היום אנשים גם בדרך כלל מאותתים אבל בין התוספת לחייב לבין הבלבול שיכול לקרות אני לא רואה את התועלת.

יעקב אשר: אתם רוצים חשיבה נוספת על העניין הזה?

<חן כהן: אני לא רואה כל כך את הבעייתיות.

<חן כהן: המקרים שהמעגל הוא באמת קטן - - -

עבד אל חכים חאג' יחיא: אבל אם אני לא מאותת כולם לא יודעים, הם יחכו לי כדי לצאת, אז אפילו זה יותר בטוח מאשר לחייב את האיתות.

<חן כהן: המקרים שבהם המעגל הוא כל כך קטן, שזה מעט זמן, מעטים לדעתי.

עבד אל חכים חאג' יחיא: את יודעת שיש מעגלי תנועה שהם עושים את זה בגובה האספלט, או אחד עד שני סנטימטרים מעל, כדי שאנשים שמסתובבים, כי זה קצר, יוכלו לעלות עליו?

עבד אל חכים חאג' יחיא: זה מה שעושים היום.

<חוה ראובני: אני חושבת שדווקא הרוב יחסית גדולים כי בכבישים קטנים בדרך כלל אין צורך, מעגלי תנועה מסדירים מקומות קצת יותר גדולים.

עבד אל חכים חאג' יחיא: מעגלי תנועה לפעמים בכבישים צרים הם הפתרון היחידי.

עבד אל חכים חאג' יחיא: אני בא מהמקום הזה, אני מהנדס וגם מהנדס תנועה, עבדתי בזה.

<חוה ראובני: אני יודעת שאדוני איש מקצוע.

יעקב אשר: מה אומרת המשטרה?

<דנה ימינחה: כשזה עלה אצלנו לדיון אנחנו תמכנו באמת בהתחשב בכך שהיום אין שום הסדרה של הנושא ואיש הישר בעיניו יעשה.

<דנה ימינחה: חלק גדול לא מאותתים ואז יוצאים מתי שהם רוצים ומפתיעים אחרים, חלק כן מאותתים, יש איזושהי אי הסדרה שחשבנו שהיא מחויבת בחינה ואנחנו תמכנו בזה.

יעקב אשר: מבחינת

יעקב אשר: כם זה היה ברור שזה הדבר הכי טוב להיעשות, מבחינת כל השולחן?

<דנה ימינחה: כן.

יעקב אשר: כן, אדוני.

<דן מיכאל קדרון: אני נוסע הרבה, אני גר בגילה, בגילה שמו שתי מצלמות, מצלמה למי שעולה ומצלמה מהצד השני.

<חוה ראובני: גם שמו תמרור על איזה נתיב לנסוע לאיזו יציאה.

<דן מיכאל קדרון: כן, והרבה אנשים שם קיבלו דוחות כשהם נכנסו לכיכר.

<דן מיכאל קדרון: בכיכר יש שני נתיבים, יש נתיב שמאלה ויש נתיב למטה, הרבה אנשים קיבלו דוחות כי הם באו מהנתיב הזה לנתיב הזה וצולמו.

<דן מיכאל קדרון: הם שמו את המצלמות האלה לניסיון.

<דן מיכאל קדרון: זה התחיל בגילה וראיתי את זה בכמה מקומות שאני מסייר בהם.

יעקב אשר: לכן?

<דן מיכאל קדרון: לכן אני חושב שהמצלמות שהם שמו בתוך הכיכרות – כי היו מלא תאונות שאנשים פשוט סוטים ופוגעים באנשים – זה דבר שהוא מאוד מועיל.

יעקב אשר: לכן אתה חושב שכן חשוב האיתות?

<דן מיכאל קדרון: בוודאי.

<דן מיכאל קדרון: אני פשוט הייתי עד לתאונה כזאת לפני שבוע.

<חוה ראובני: אני לא מכירה דוחות בהקשר הזה, יכול להיות שיש.

<מרדכי פדר: צריך להתחשב גם, אני חושב, בעידן המודרני של הנהיגה.

<מרדכי פדר: היום כל אחד נוסע עם "וויז" והוא אומר לך: תצא ביציאה הראשונה, ביציאה השנייה.

<מרדכי פדר: כשאתה נכנס לכיכר והוא אומר לך: צא ביציאה הראשונה, או שיש לך זמן או שאין לך זמן לשים איתות.

<חוה ראובני: הוא אומר לך באיזו יציאה לצאת לפני שאתה נכנס.

יעקב אשר: אם אין לנהג זמן אז גם לה אין זמן להגיד את זה ב"וויז".

יעקב אשר: זה בדיוק אותו זמן.

יעקב אשר: היא או הוא אומרים את זה קודם, עוד לפני הכניסה למעגל.

יעקב אשר: אומרים לך: צא ביציאה השלישית, אחר כך נותנים לך עוד פוש קטן.

יעקב אשר: זה בסדר.

יעקב אשר: טוב, תראו, רבותי, אני לא מרגיש את עצמי כיועץ תנועה, אני מפעיל היגיון אבל אני לא לוקח אחריות ובטח לא על נפשות, ואם אתם, הצוותים המקצועיים, חושבים שזה כן ראוי וחשוב, אני רק מבקש דבר אחד – אתם יודעים מה?

יעקב אשר: אולי נעביר את זה ונעשה רביזיה.

<אתי בנדלר: רק על התקנה הזאת?

יעקב אשר: רק על התקנה הזאת.

יעקב אשר: ניתן לכם לחשוב.

יעקב אשר: אני לא עושה לכם תרגיל פוליטי, אני רוצה לישון טוב בלילה.

יעקב אשר: מה לעשות, אני לוקח את זה ברצינות.

יעקב אשר: תבדקו.

יעקב אשר: אם תגידו: חבר'ה, אנחנו בטוחים בעצמנו במיליון אחוז אז אני כבר אומר לכם שהשתכנעתי.

<מרדכי פדר: אבל, אדוני, המשטרה תאכוף את זה גם.

יעקב אשר: ברור שהיא תאכוף את זה בסוף, אם זה יעבור.

יעקב אשר: היועצת המשפטית, בבקשה.

<אתי בנדלר: אני רק רוצה לומר, כיוון שזה איסור או חובה חדשה שהפרתה כמובן מהווה עבירה, ראוי למצוא דרך להביא את זה לידיעת הציבור הרחב.

יעקב אשר: בוודאי, זה חייב להיות מלווה – ואני רוצה לפרוטוקול הצהרה של המשרד – שיעשו איזה קמפיין להטמעה של העניין הזה.

יעקב אשר: גם בזה, אגב, ויכול להיות שגם בישר, אולי בישר עוד יותר אפילו.

יעקב אשר: שם זה ממש חשוב.

יעקב אשר: אני חושב שלגבי כל הדברים שיעברו כאן חייבת להיות הצהרה שלכם לעניין הזה.

יעקב אשר: השאלה אם אפשר לקבל את ההצהרה הזאת עכשיו או שאתם צריכים לבדוק?

<חוה ראובני: אם אדוני מעכב את אישור התקנות אז - - -

<אתי בנדלר: לא, היושב-ראש לא עיכב את אישור התקנות.

<אתי בנדלר: היושב-ראש אמר שהוא יאשר את התקנה, תכף תהיה הצבעה, לאחריה הוא יגיש בקשה לדיון מחדש בתקנה הזאת כדי שתהיה לכם שהות לבחון את זה.

<אתי בנדלר: אם אתם תודיעו לו שאתם משוכנעים בחשיבות התקנה הזאת אחרי בדיקה ומחשבה נוספת הוא יסיר את הבקשה לדיון מחדש.

יעקב אשר: כן, אבל עכשיו לגבי העניין השני, דיברתי לגבי הנושא של ההצהרה לפרוטוקול.

יעקב אשר: לגבי הנושא של ההטמעה של העניין הזה אני רוצה הצהרה לפרוטוקול שתהיה מוסמכת.

<חוה ראובני: אנחנו נפנה כמובן למערך הדוברות ולרשות הלאומית ונגיד להם.

יעקב אשר: מה זה לפנות?

יעקב אשר: יש לפנות ויש להורות, כי יש בעיות תקציביות וכו'.

<חוה ראובני: לי אין סמכות להורות להם.

איתן כבל: אולי תמשיך?

יעקב אשר: יש לנו סוגיה אחת, אני רוצה להתייעץ אתך.

איתן כבל: בבקשה.

יעקב אשר: יש פה תקנה שמדברת על כך שבמעגל תנועה יצטרכו לאותת ביציאה.

איתן כבל: אני תמיד מאותת.

יעקב אשר: אבל מה קורה אם יש מעגל תנועה קטן, נכנסת אליו, אותת ימינה כשנכנסת למעגל, זה גם אני עושה - - -

<חן כהן: דווקא כשאתה נכנס אתה לא צריך, זו לא החובה.

יעקב אשר: אבל עכשיו אתה יוצא ביציאה השנייה, מתי אתה מאותת?

עבד אל חכים חאג' יחיא: המרחק שאנחנו מדברים עליו מאוד קצר.

<חן כהן: דווקא שים לב שבכניסה אין צורך.

איתן כבל: העניין שאני מנסה לחשוב, צריך שיהיה טווח מסוים שהוא טווח סביר.

איתן כבל: אני לא מכיר הרבה מעגלי תנועה שהם 10 מטרים אחרי 10 מטרים.

יעקב אשר: היציאות שלהם?

איתן כבל: לא.

יעקב אשר: לא, לא מעגל אחר מעגל – היציאות במעגל.

יעקב אשר: יש ארבע יציאות, מתי אני צריך לאותת?

יעקב אשר: אני צריך לצאת בשלישית.

יעקב אשר: עברתי את הראשונה, עברתי את השנייה, עכשיו יש לי - - -

איתן כבל: בוא נעשה את זה מתודית – אני לוקח שמאלה, אני מדליק וינקר.

איתן כבל: אם אני ממשיך ישר אני ממשיך ישר, לא מבצע שום פעולה.

עבד אל חכים חאג' יחיא: ימינה, בכיכר אתה רק ימינה.

יעקב אשר: יעקב, אני עושה את זה כי אני אף פעם לא יודע מה חושב מי שנמצא מאחורי.

יעקב אשר: בסוף אתה מנסה לעזור למי שנמצא מאחוריך או מי שלפניך, שאתה תדע, פתאום בלם, פתאום חתך.

יעקב אשר: אני אומר, אם פניתי ימינה אז בוודאות אתה מדליק את האיתות, בוודאות.

יעקב אשר: אצלי, גם כשאני לוקח שמאלה - - -

<אתי בנדלר: אין כאן שמאלה, זה מעגל התנועה, נכנסת - - -

<חוה ראובני: שמאלה – הוא מתכוון לעומת המקום שהוא נכנס.

<חן כהן: אם הוא יוצא ביציאה השלישית.

איתן כבל: אני יוצא ביציאה השלישית בכלל.

איתן כבל: זה מצחיק אותי כי אני עושה את זה אוטומטית.

<אתי בנדלר: גם אני.

איתן כבל: מה זה שמאלה?

איתן כבל: נכנסתי לכיכר, עכשיו אני צריך לצאת בשלישית.

איתן כבל: כשהתחלתי את הפניה אני כבר מסמן לזה כשנכנסתי שהכוונה שלי היא לא להמשיך ישר ולא ימינה, אני לוקח שמאלה ואני אצא או בשנייה או בשלישית ואז אני מאותת.

<חוה ראובני: אם אתה מאותת שמאלה אתה מבלבל, כי מי שנכנס אחריך לא יודע שמאלה יחסית למה.

יעקב אשר: זה הכי גרוע, הוא לא יודע מה אתה עושה בכלל.

איתן כבל: לא נכון, סליחה, את טועה.

איתן כבל: אם את נוסעת אחרי את אמורה להתבלבל, אבל אני מנסה להגיד לך - - -

<חוה ראובני: בכיכר לעולם יוצאים ימינה, אין יציאות לכיוונים אחרים.

<חוה ראובני: לעומת נתיב הנסיעה שבו אתה מקיף את הכיכר אתה תמיד יוצא ימינה.

איתן כבל: יציאה בלשון המשפטית שלך, כי את מדברת בלשון יציאה איך את מגדירה, אני מדבר אתך איך בן אדם כשהוא נוסע.

איתן כבל: אני צריך לצאת ביציאה או אפילו לחזור – אני מאותת.

יעקב אשר: אמרתי להם, אנחנו נאשר את זה ואני אבקש רביזיה שיחשבו על זה עוד פעם.

יעקב אשר: אם הם יגידו שזה - - -

עבד אל חכים חאג' יחיא: אני אומר, לפי הנוסח הזה, נניח שאני בא לכביש, הכביש ישר, יש לי הסתעפויות ממנו, אפילו אם אני ממשיך ישר צריך לאותת ימינה ביציאה שלי.

<אתי בנדלר: הנה, זה ממשיך ישר, נכנסת דרך כאן ואתה רוצה לצאת מכאן, זה כאילו ישר אבל בפועל אתה צריך לאותת לפני שאתה יוצא.

יעקב אשר: ודאי.

איתן כבל: אני, דרך אגב, מקבל את מה שאומר יעקב אשר.

<אתי בנדלר: אבל הוא מתלבט, הוא עדיין לא אמר.

יעקב אשר: על ההתלבטות הוא אומר.

איתן כבל: אני מאותת מקצועי.

איתן כבל: זה מטריף אותי – אין לי בעיה לתת לאנשים להיכנס, לצאת - - -

יעקב אשר: אבל אם אתה מאותת קצת קודם ואתה נשאר על האיתות הזה ועברת ליציאה השנייה אתה מטעה את זה שמאחוריך.

איתן כבל: זה אני לא מתווכח אתך, אבל מי ששוכח שוכח.

איתן כבל: אתה מכיר את אלה שמאותתים שמאלה ופונים ימינה או הפוך?

איתן כבל: הוא פשוט לא שם לב.

עבד אל חכים חאג' יחיא: ויש כאלה ששוכחים את האיתות בכלל.

יעקב אשר: איתן, לא רק בגלל הנושא הזה אלא גם באמת השעה – אלא אם כן אתה רוצה להמשיך, לגמור את זה.

איתן כבל: בואו נסיים את זה.

איתן כבל: יש הרבה?

יעקב אשר: אנחנו באמצע.

איתן כבל: כמה עוד?

<אתי בנדלר: אנחנו עכשיו בתקנה 4 ויש 9 תקנות.

<אתי בנדלר: התקנה העשירית זו רק תחילה.

יעקב אשר: איתן, בוא תשב פה, לא נעים לי לדבר אתך כך, אני מרגיש אתך לא נוח.

היתה עוד בעיה אחת בהיעדרך.

היתה את הנקודה הזאת ששלחנו אותם לעשות שיעורי בית, אמרנו שנעשה רביזיה רק על הסעיף הזה ואם הם יגידו שהם חשבו על זה עוד פעם אז אני מקבל את זה.

דבר שני שהיה, אני רוצה לדעת שהדברים האלה יעברו התחייבות של המשרד לקמפיין רציני להטמעה של הדברים.

איתן כבל: בוודאי.

הם לא מוסמכים להגיד לי שהולכים לקמפיין רציני על העניין הזה, אז יכול להיות שבאמת כדאי - - -

<חן כהן: אנחנו נפנה לגורם המוסמך.

<חוה ראובני: אני חושבת שמערך ההסברה נוהג לכבד את בקשות הכנסת לעשות הסברה.

<אתי בנדלר: אבל כמה זמן צריך לשם כך?

<אתי בנדלר: הרי זה מותנה בסעיף התחילה.

איתן כבל: אפשר להכניס את זה – אני לא יודע אם כתוב – שיידרש קמפיין לפני - - -

<אתי בנדלר: לא, את זה אנחנו לא כותבים בתקנות.

<חן כהן: לא בתקנות עצמן.

<אתי בנדלר: זו הצהרה של המשרד, רק אנחנו לא יודעים מתי הם יהיו מוכנים לקמפיין הזה כדי לדעת מתי להכניס את זה התקנות לתוקף.

אתם מבקשים היום 30 יום, נכון?

ואם יגידו לכם מומחי הפרסום שצריך 90 יום כדי - - -

איתן כבל: יעקב, תודה.

איתן כבל: אני אפסיק פה, תלכו הביתה, תעשו שיעורי בית, תשאלו את השאלות הרלוונטיות, כשתהיו מוכנים עם התשובות אנחנו נקיים את הדיון.

<מרדכי פדר: אדוני היושב-ראש, אפשר להעלות נושא אחד כדי שיכינו את זה לפעם הבאה?

איתן כבל: אוקיי.

<מרדכי פדר: בסעיף 6 מוצע שנהג רכב מתקרב למעגל תנועה שלפניו מוצב תמרור ייתן זכות קדימה לרכב הנמצא בכיכר.

<מרדכי פדר: מה שלא סודר עד היום זה למי יש זכות קדימה בכיכר שיש בה יותר מנתיב אחד, האם זה מי שנמצא בתוך או מי שנמצא בחוץ.

איתן כבל: קוגל בחולון.

איתן כבל: הבנתי אותך, אתה צודק.

<מרדכי פדר: מה שאני מבקש הוא שמשרד התחבורה יכין את הסעיף הזה שיכלול גם - - -

<מרדכי פדר: גברתי, שניהם נמצאים כבר בתוך המעגל.

איתן כבל: תודה רבה לכם, אנחנו נמשיך בפעם הבאה.

חצי דקה.

שתי נקודות שאני מתכוון לדבר עליהן בישיבה הבאה אז אולי כדאי שתחשבו עליהן: לגבי נושא של תחנת מוניות – היום הולכים לשיתוף, העולם הולך לזה היום, אם אתם לא מאפשרים לתחנת מוניות לעצור להורדה של נוסע - - -

<חוה ראובני: אנחנו מדברים על רכב שאיננו מונית.

אבל הקטע הזה של השיתוף, נסיעות שיתופיות, העולם הולך לזה היום – זה גם ייכלל בתוך זה?

זה אחד, נקודה למחשבה, אל תענו לי.

דבר שני, כחלק מהקמפיין אנחנו מבקשים – את זה אני כן חושב שצריך לבקש – שכשמעדכנים, כששולחים רישיון נהיגה או משהו כזה, לצרף את התקנות החדשות.

<חוה ראובני: מחדשים פעם ב-10 שנים.

איתן כבל: הוא התכוון בסוג של האינטראקציה שמתקיימת ביניכם לבין הנהגים.

איתן כבל: תודה רבה, הישיבה נעולה.